L’Ajuntament de Burjassot aprova una Declaració Institucional davant els actes vandàlics contra el patrimoni del municipi
2025-07-24

Amb motiu dels últims actes vandàlics que ha patit l’estàtua del poeta Vicent Andrés Estellés de Burjassot, situada en la Plaça de l’Ajuntament del municipi i que la nit del passat 29 d’octubre va ser arrancada de la seua ubicació, l’Ajuntament de Burjassot ha aprovat en el Ple ordinari del mes d’octubre, una Declaració Institucional davant actes vandàlics contra el patrimoni del municipi.

Amb l’aprovació de la Declaració, el Ple acorda “condemnar fermament, des de la Corporació Municipal de l’Ajuntament de Burjassot, qualsevol atac al patrimoni físic i cultural del nostre poble, especialment, per haver ocorregut reiteradament, en la figura del nostre poeta més insigne“. D’igual manera, es manifesta que l’Ajuntament de Burjassot “sempre estarà a favor del respecte, la tolerància i la no violència i defensarà els canals democràtics com una solució dels conflictes“.

Finalment, la Declaració també arreplega la demanda “de que s’investigue per a identificar a les persones culpables dels actes vandàlics contra el patrimoni, en aquest cas, l’atac a l’estàtua de Vicent Andrés Estellés i prendre mesures perquè no es repetisquen aquests atacs“.